Lọ́sàn-án gangan ijọ́sí, nígbà ti mo jẹun ẹ̀ẹ̀kejì tán, mo kúrò ní ilé mi, mo bọ́ si ẹ̀yìn odi, mo gun orí àpáta ńlá kan lọ; nígbà ti mo si dé òkè lọ́hùn-ún tán, mo bọ́ sí abẹ́ igi kan tí ó hù sí orí àpáta, mo jókòó mo lé góngó; bẹ́ẹ̀ ni òòrùn náà mú gidigidi, ara ọmọ aráyé gbóná bí ìkòkò èlùbọ́, òógùn bo ara gbogbo ènìyàn, àfi bí ẹni pé wọ́n bu pmi sí ara ni. Èmi náà bọ́ sọọ ara mi sílẹ̀, àfi ṣòkòtò ló kù sí ìdí mi, èmi tí mo ti dé fìlà ri, tí mo tẹ fìlà mi siwaju kọ̀ǹgọ̀, ṣí fìlà kuro ní àtàrí, atẹ́gùn àlàáfìà sì ń fẹ́ sí ,i ní ìpàkọ́. ọ̀án pọ́n gidigidi; àwọn àgbẹ̀ pàápàá ti sá kúrò nínú oko, wọ́n n rẹ́rìn-ín nínú ahéré; aláàárù kò le sọ̀rọ̀ mọ́, wọ́n ń mi hẹlẹ bí wọ́n ti ń gun orí òkè; ojú ọ̀nà le bí òkúta; gbòǹgbò le bí ìdàrọ́, ilẹ̀ pupa bí epo, etí ṣòkòtò funfun bàjẹ́, etí ẹ̀wù agbádá di pupa; àánú àwọn oní mọ́tò ṣe mí, ara wọn kún fún èéri, ó dà bi ewéko ojú ọ̀nà, àwọn tíó sì jókòó sí ẹhin ọkọ̀, àwọn wọ̀n-ọnnì kun àtíkè ìjàngbọ̀n, wọ́n pupa bi ẹ̀gbẹ́ ògiri, eruku bo ọmọ aráyé gbogbo; ogunlọ́gọ̀ àwọn ẹ̀dá alààyè ni wọ́n mọ̀ pé òòrùn náà mú, àwọn aláǹgbá ń sáré, ara wọn ń dún hánrán-hánrán lórí ewé gbígbẹ; àwọn ẹyẹ ńlá kò sì ké mọ́, nítorí  mo ti gbọ́ igbe ẹ̀lúùlu, mo ti gbọ́ ohùn àdàbà, ẹyẹ agbe ti ké, àlùkò ti sọ̀rọ̀, olúkúlùkù wọn sì ti dákẹ́ minimini sí ibi tí Olódùmarè sọ wọ́n lọ́jọ̀ sí, àfi àwọn ẹyẹ kékeré gbogbo tí wọn kò tóbi ju alápàáǹdẹ̀dẹ̀ ni wọ́n ń fò síhìn-ín sọ́hùn-ún, tí ara wọn kò balẹ̀ bí ewé oju omi, wọ́n ń ti orí igi dé orí igi bí wọ́n ti ń ké bí ọmọ adiẹ.
Losan-an gangan ijosi, nigba ti mo jeun eekeji tan, mo kuro ni ile mi, mo bo si eyin odi, mo gun ori apata nla kan lo; nigba ti mo si de oke lohun-un tan, mo bo si abe igi kan ti o hu si ori apata, mo jokoo mo le gongo; bee ni oorun naa mu gidigidi, ara omo araye gbona bi ikoko elubo, oogun bo ara gbogbo eniyan, afi bi eni pe won bu pmi si ara ni. Emi naa bo soo ara mi sile, afi sokoto lo ku si idi mi, emi ti mo ti de fila ri, ti mo te fila mi siwaju kongo, si fila kuro ni atari, ategun alaafia si n fe si ,i ni ipako. oan pon gidigidi; awon agbe paapaa ti sa kuro ninu oko, won n rerin-in ninu ahere; alaaaru ko le soro mo, won n mi hele bi won ti n gun ori oke; oju ona le bi okuta; gbongbo le bi idaro, ile pupa bi epo, eti sokoto funfun baje, eti ewu agbada di pupa; aanu awon oni moto se mi, ara won kun fun eeri, o da bi eweko oju ona, awon tio si jokoo si ehin oko, awon won-onni kun atike ijangbon, won pupa bi egbe ogiri, eruku bo omo araye gbogbo; ogunlogo awon eda alaaye ni won mo pe oorun naa mu, awon alangba n sare, ara won n dun hanran-hanran lori ewe gbigbe; awon eye nla ko si ke mo, nitori  mo ti gbo igbe eluulu, mo ti gbo ohun adaba, eye agbe ti ke, aluko ti soro, olukuluku won si ti dake minimini si ibi ti Olodumare so won lojo si, afi awon eye kekere gbogbo ti won ko tobi ju alapaandede ni won n fo sihin-in sohun-un, ti ara won ko bale bi ewe oju omi, won n ti ori igi de ori igi bi won ti n ke bi omo adie.